Rasmus Jarlov (KF), 2010-10-14:
Jeg vil gerne starte med at understrege, at erhvervsuddannelserne står Det Konservative Folkeparti meget nært.
De er grundlaget for dansk erhvervsliv, og de er afgørende for mange unge menneskers liv og fremtid.
Derfor tager vi også en lang række initiativer for at styrke netop erhvervsuddannelserne.
Vi er bl.a. i gang med også at kigge på folkeskoleområdet for at se, hvorledes vi kan styrke fødekæden til erhvervsuddannelserne og gøre det mere attraktivt at hæve prestigen på erhvervsuddannelserne, således at flere unge mennesker vælger den vej.
Når vi alligevel støtter, at man skal afskaffe den her bonus, er det af den simple grund, at Danmark mangler penge.
Vi har så stort et statsunderskud, at hver dansker i år bliver forgældet med ca. 16.000-17.000 kr., og hvis vi fortsætter ad den kurs, ender det med, at vi skal bruge alle vores midler i Danmark på at betale renter og afdrag af vores statsgæld.
Det ønsker vi ikke.
Man kan selvfølgelig godt tilslutte sig den græske økonomiske skole, som venstrefløjen gør, hvor man nægter at spare og ikke har nogen som helst prioriteringer, andet end at man vil bruge flere penge og siger nej til alle besparelsesforslag.
Men vi vælger at spare, og det gør vi, ikke fordi vi synes, det er specielt morsomt, og heller ikke fordi vi ikke under alle områder i samfundet at få flere penge – det ville jo være dejligt, hvis der var råd til det – men vi vælger at spare, fordi vi har det forhold til penge, at man ikke kan bruge flere af dem, end man har.
Kritikerne af regeringens økonomiske politik og også af dette forslag har travlt med at skyde skylden for statens underskud på regeringens skattelettelser, og jeg ville sådan set ønske, det var rigtigt, at der var givet store skattelettelser, for mit parti og jeg synes ikke, det er rigtigt, at vi skal have verdens absolut højeste skatter i Danmark, sådan som det er tilfældet i dag.
Vi synes sådan set, det er et stort økonomisk problem, og ligger her på linje med alle økonomer.
Men vi er nødt til at have en diskussion, der er baseret på fakta, og fakta er, at skattereformen har sænket indkomstskatterne, men den har også hævet skatterne på en lang række andre områder.
Det er jo velkendt, at der er indført skatter på fedtstof, der er indført multimedieskat, pensionsskatter, en lang række andre ting, som vi sådan set ikke er specielt vilde med, men som vi har indført, fordi den skattereform, vi har lavet, er udgiftsneutral.
Så der er ikke kommet færre penge i statskassen på grund af skattereformen, tværtimod medfører skattereformen, at der er flere penge i statskassen, flere penge til forbrug, og det gør den, fordi en omlægning af skatten betyder, at danskerne forventes at arbejde mere, der vil blive mindre sort arbejde, det vil blive mere attraktivt at investere i Danmark, fordi vi nu ikke længere har verdens suverænt højeste marginalskatter.
Derfor synes jeg, at vi skal have en diskussion, som forholder sig til det, som er sandheden, nemlig at det ikke har noget at gøre med regeringens skattelettelser, at vi er nødt til at spare, det har noget at gøre med en international finanskrise, hvor det også kan bemærkes at Danmark står bedre end stort set samtlige andre lande i den her verden, fordi vi igennem tiden har ført en sparsommelig og ansvarlig økonomisk politik.
Når man hører venstrefløjens angreb på nogle af de besparelsesforslag, som kommer frem hernede i salen, lyder det jo også, som om der er sket en stor massakre på vores uddannelsessystem.
Lad mig lige minde om, at i den seneste udgave af »Education at a Glance« fra OECD ligger Danmark som nummer fem i verden, i forhold til hvor mange penge vi bruger på uddannelse.
Så billedet af, at vi har et udhulet uddannelsessystem, er forkert.
Der er også blevet tilført flere midler til uddannelse under den her regering i modsætning til, at vi hvert år hører om, at der er besparelsesmassakrer på uddannelsesområdet.
I år er der besparelser, det er rigtigt, men det er på et lavt niveau, og vi ved jo også, at der i mange andre lande også er besparelser, fordi man står i nøjagtig den samme situation, nemlig at verden simpelt hen er blevet fattigere.
Alle verdens lande har fået færre penge, og det gælder i særdeles Danmark, og derfor er vi nødt til at spare.